R40 miljoen geoormerk om Kaapstad-infrastruktuur te beskerm(Argieffoto:Unsplash) Die Kaapstad-munisipaliteit het ongeveer R40 miljoen geoormerk in die stryd teen vandale wat noodsaaklike elektrisiteitsinfrastruktuur teiken. Dit is deel van die goedgekeurde 2022/2023-begroting wat van Julie 2022 beskikbaar is. Vandalisme aan elektrisiteitsinfrastruktuur bly hoog in gebiede reg oor die stad en het ŉ groot impak op inwoners, sê Beverley van Reenen, burgemeesterskomiteelid oor energie. “Die stad verskerp sy pogings om vandalisme te voorkom. Daar was ŉ afname in die getal voorvalle van vandalisme, diefstal en onwettige verbindings in sommige gebiede danksy die verhoogde ondersteuning van lede van die publiek en die munisipaliteit. Die getal voorvalle bly egter hoog.” Voorvalle van vandalisme aan elektrisiteitsinfrastruktuur word steeds in alle gebiede aangemeld, insluitend skade aan straatligte. “Skade aan straatligte en kiosks is van dié infrastruktuur wat die meeste geteiken word. Hierdie onwettige optrede teister ons gemeenskappe en saam met inwoners is ons vasbeslote om ŉ einde te bring aan die vandalisme van infrastruktuur.” Die R40 miljoen-inspuiting sal fokus om noodsaaklike infrastruktuur in alle gemeenskappe te beveilig, veiligheidspatrollies in brandpunte te verhoog en permanente ontplooiing van veiligheidsbeamptes by strategiese elektrisiteitsinfrastruktuur. “Ons sal ook ŉ bewusmakingsveldtog in ons gemeenskappe van stapel stuur sodat inwoners ŉ groter begrip kan hê van die impak en koste van vandalisme in hul gebiede. Ons doen ŉ beroep op gemeenskappe om ons te ondersteun en saam met ons te werk sodat ons die gemeenskap se infrastruktuur kan beskerm.” Skade aan munisipale elektriese infrastruktuur kan per SMS aangemeld word by 31220 of per e-pos by [email protected] Anonieme wenke word verwelkom. Skakel 112 van ŉ selfoon (tolvry) en 107 van ŉ landlyn of 021 480 7700 vir noodgevalle.